ლაშა იმედაშვილი

იესოს საქმე

 სულხანს ორი უბედურება სჭირდა : საკუთარი ჭერი არ ჰქონდა და ღმერთის არ სწამდა, თუმცა არც ერთი აწუხებდა და არც მეორე. ბინის ამბავი არაფრად მიაჩნდა, მთელ დღეს მაინც სამსახურში ატარებდა და დასაძინებლად თავს სად მისდებდა დიდ მნიშვნელობას არც კი ანიჭებდა. ღმერთისთვის კი ვერ იცლიდა, ამის დრო ნამდვილად არ ჰქონდა. სალოცავებთან მისი ურთიერთობა რამდენიმე მონათლული ბავშვით, შობის დღესასწაულზე პროკურატურის თანამშრომელთა კოლექტიური ლოცვით, მორჩილი თავის ქიცინითა და ღვთის მსახურის მაჯაზე კოცნით შემოიფარგლებოდა. ასე რომ, ყოველი დღესასწაულის შემდეგ სულხანი ისე ტოვებდა იქაურობას, როგორც რაიონულ პოლიკლინიკაში აცრაზე მისული ბავშვი.

ასე ცხოვრობდა სულხანი, არც შაბათი იცოდა, არც კვირა, არც ღამე და არც გამოსასვლელი დღე, ამიტომაც არ გაჰკვირვებია, როდესაც დილაადრიან უფროსმა დაურეკა და თავისთან იხმო.

 შაბათი დღე იყო.

 სულხანი : მეძახდით?!

 სულხანმა კარი მიხურა და იქვე დადგა.

როსტომი, როგორც ყოველთვის, ტელეფონით საუბრობდა, ქვეშევრდომს ხელი დაუქნია, სკამზე მიანიშნა და მოსაწყენი საუბარი დასასრულისკენ წაიყვანა.

 როსტომი : არ მომკლა, კაცო!

 სულხანი : ხომ მშვიდობაა, ბატონი როსტომ?

 როსტომი : შემჭამეს ნათესავებმა, ბავშვთა სახლში გავზრდილიყავი უკეთესი იქნებოდა, ცივი მჭადი არ მახსოვს მაგათგან, სამჯერ გამოვცვალე მობილურის ნომერი . . . შენ თუ გყავს ნათესავები?

 სულხანი : ბებია მყავს თელავში.

 როსტომი : ბედნიერი კაცი ხარ . . . სალაპარაკო გვაქვს მე და შენ . . .

 სულხანი : მივხვდი, ბატონო როსტომ.

 როსტომი : გადადო უნდა ყველაფერი და ამას მიხედო.

 როსტომმა მაგიდაზე თხელი საქაღალდე და უზარმაზარი ბიბლია დადო. სულხანს გონება კი უჭრიდა, მაგრამ ამჯერად ვერაფერს მიხვდა, თუმცა თავის დაცვა მაინც სცადა.

 სულხანი : ჯგერენაიას საქმე მაქვს დასამთავრებელი, რეხვიაშვილიც კონტროლზეა აყვანილი . . .

 როსტომი : ჯგერენაიას არაფერი მოუვა, მაგის ადგილი მაინც ციხეშია და იჯდეს, რეხვიაშვილს თაბაგარს გადასცემ . . .

 სულხანი : სტაჟიორს?

 როსტომი : რამ შეგაშინა შე კაცო?! მანდ რთული არაფერია, სტუდენტიც მოერევა . . .

 სულხანი : როგორც მობრძანებთ, ბატონო როსტომ.

 როსტომი : ძველ საქმეებს მივუბრუნდით, დაიწყო როგორც იქნა სამართლიანობის აღდგენა, არ შემარცხვინო იცოდე, მე დაგიდექი თავდებში, გუშინ გადაწყდა, ნახევარი დღე ვთათბირობდით, არ დაგიმალავ, იყო სხვა ხალხზეც საუბარი, მაგრამ მე მაინც ჩემი გავიტანე, მოკლედ, ასეა თუ ისე, შენი გასაკეთებელია . . .

 სულხანი : გასაგებია . . .

 როსტომი : შენ არ ეწევი, ხომ?!

 სულხანი : ვცადე, მაგრამ ვერ მივეჩვიე.

 როსტომი : არც გინდა, ამან მომიღო ბოლო . . . ქრისტე ხომ გაგიგია?

 სულხანი : ვინ?

 როსტომი : რა იყო, იესო ქრისტე არ გაგიგია?!

 სულხანი : როგორ არა, მონათლული ვარ.

 როსტომი : კარგია ეგ, გაგიადვილდება ყველაფერი, მოკლედ, ბოლომდეა ეს საქმე მისაყვანი . . . კარგი დაფინანსება, პატივისცემა, სახელი, კარიერა, რა გინდა ახალგაზრდა კაცს მეტი? მეც დაგეხმარები, კონსულტაციას გაგიწევ, ერთი პირობაა ოღონდ, სამ თვეში უნდა დაამთავრო.

 სულხანი : მე რა უნდა გავაკეთო?

 როსტომი : როგორც ჯგერენაიას საქმეს იძიებ, ისე უნდა გამოიძიო ესეც. ვინ მოკლა, როდის და რატომ, ან თუ მოკლეს საერთოდ, იქნებ თავი მოიკლა, სირთულეები გექნება, ძნელი სამუშაოა, წარსულია მაინც, თანაც შორეული, მოწმეები ცოცხლები აღარ არიან, მაგრამ კარგი გამომძიებლის ხელში მკვდარი მოწმეც მოწმეა.

 სულხანი : ჩვენი სამღვდელოება რას ამბობს?

 როსტომი : თანხმობა განაცხადეს, აბა მაგათ გარეშე როგორ შეიძლება, დახმარებას დაგვპირდნენ . . . დროს მიყვებიან, უმეტესად უსწრებენ, საერო და სასულიერო ცხოვრებას აახლოვებენ, სხვანაირად არც შეიძლება, ახალი საუკუნეა, ახალი აზროვნება, წერილი უკვე მოიწერეს, მთელი ორი გვერდია, მაგ წერილსაც გადმოგცემ . . . გამომართვი, ეს საპატრიარქომ გამოგვიგზავნა, რომ დაამთავრებ უნდა დავაბრუნოთ . . . წადი ახლა და იმუშავე, მორალს მოეშვი და სამართალს მიხედე, სამართლებრივი კუთხით აინტერესებთ მხოლოდ, კვირის ბოლოს გელოდები და რაღაც უნდა მითხრა უკვე.

 სულხანი : გასაგებია, ბატონო როსტომ, ყველაფერს მივატოვებ და ამას მივხედავ.

 როსტომი : შენ იცი.

 სულხანი ოთახში დაბრუნდა. საქაღალდე გადაათვალიერა, მაგრამ ოფიციალური წერილების გარდა ვერაფერი იპოვნა. ბევრი აღარ უფიქრია, საგულდაგულოდ გადამალული ულამაზესი საქაღალდე, რომელსაც განსაკუთრებული შემთხვევისთვის ინახავდა, სეიფიდან გამოიღო და ზემოდან, ლათინური შრიფტის ქვეშ, ქართულად ორი სიტყვა დააწერა : იესოს საქმე.

 საქმე თუ გაიხსნა, ბოლომდე უნდა მივიდეს.

 სხვა რაღა დარჩენოდა, ისევ ბიბლია უნდა წაეკითხა, თუმცა სანამ ამ მოსაწყენ საქმეს შეუდგებოდა, დანაშაულის მიახლოებითი მიზეზი მაინც უნდა განესაზღვრა. დანაშაული რომ იყო ამაში სულხანს ეჭვი აღარ ეპარებოდა, აბა პროკურატურაში სხვანაირად როგორ მოხვდებოდა. ყველა საქმეში მოტივია მთავარი, ასე ასწავლეს სულხანს, ვის აწყობდა და ვინ რას იგებდა, ამას თუ მიაგენი დამთავრებულია საქმე. კაცის მოსაკლავად ფულზე კარგი მიზეზი ჯერ არავის მოუგონია. ზოგჯერ ძალაუფლება გამოერევა ხოლმე, იგივე ფული. ათასში ერთხელ შურისძიებაც გაიელვებს, მაგრამ ესეც ფულია, უფრო სწორედ, უფულობა, რადგან შეძლებული ადამიანი თავისი ჩანაფიქრის სისრულეში მოსაყვანად სხვას დაიქირავებს.

 ამ განწყობით გადაშალა სულხანმა საპატრიარქოდან ნათხოვარი ბიბლია და კითხვას შეუდგა. პირველად გაზეთივით წაიკითხა, სიმართლე უნდა ითქვას და გვერდებსაც კი ტოვებდა. მეორედ უფრო დიდი დრო დაუთმო, სახლშიც გაიყოლა, მაგრამ მაინც არაფერი გამოუვიდა, დანაშაულს კი არა, ხმამაღალ შელაპარაკებასაც ვერსად მიაგნო. სულ ომის ფიქრში იყო, ეს სამი თვე როგორ გაეყვანა და უფროსისთვის რა მოეხსენებინა. ერთი კია, ბიბლიის კითხვის შემდეგ თავს მსუბუქად, წყნარად და უშფოთველად გრძნობდა, ღამითაც კარგად ეძინა, თუმცა ეს ყოველივე სულხანმა ორი კვირის წინ ექიმის გამოწერილ წამალს დააბრალა, რომელსაც ჩაუცდენლად სვამდა ძილამდე ოცი წუთით ადრე.

 რადგანაც სულხანის თვისებებზე ჩამოვარდა საუბარი, ისიც უნდა ითქვას, რომ ამ ბოლო დროს ერთი უცნაურობა დასჩემდა : ყოველი აზრი, ფიქრი თუ გადაწყვეტილება პირის პარსვის დროს აეკვიატებოდა ხოლმე და მანამდე არ მოეშვებოდა, სანამ საკუთარ სიმართლეში არ დაარწმუნებდა.

 გამონაკლისი არც ის დილა გამოდგა.

 სულხანს აბაზანაც ისეთივე მოუწესრიგებელი ჰქონდა, როგორც პირადი ცხოვრება ამ იპროვიზირებულ სადალაქოში ცალი ყურით დილის გამოშვებას უსმენდა, მეორე კი სარკისკენ მიეშვირა და მარჯვენა ლოყას გულმოდგინედ აცლიდა წვერს. სად იყო და სად არა, ამ ჯადოსნურ სარკეში იესოს მოჰკრა თვალი, რომელიც ტაძართან ვაჭრებს მივარდა, ყვირილით მაგიდები ამოუყირავა და ძალით დაატოვებინა იქაურობა. ცოტა უცნაური კია, გაიფიქრა სულხანმა და დაორთქლილ სარკეს ოფლი ჩამოწმინდა. სულხანმა ამ საქციელს წამსვე ბოროტი ხულიგნობის კვალიფიკაცია მიანიჭა და გონებაც გაუნათდა, მიხვდა, რომ ეს სამი თვე მოსვენება არ ეწერა. სადაც საკუთარი თავის იმედი არ ჰქონდა, კითხვას არ თაკილობდა. რადგან, ბოლო დროს, ეკლესიაში სიარული, მარხვა, თამამი რელიგიური საუბრები წამბაძველობით ხდებოდა, მისი ასეთი დაინტერესება არავის გაჰკვირვებია. სულხანსაც მეტი რა უნდოდა, ბევრი გაიგო, ბევრი გაიხსენა, კიევ უფრო მეტი დაიმახსოვრა და ოთახში ჩაიკეტა.

 წინ ქათქათა ფურცელი დაიდო, თვალით რამდენიმე სანტიმეტრი მონიშნა და ფურცელი მთელ სიგრძეზე ამ ზომით გადაკეცა. წერას შეჩვეულმა კალამმა პატრონის ხელი იგრძნო და ლამაზი ასოები მოხაზა : აღნისნულ საქმესთან დაკავშირებით მოგახსენებთ შემდეგს . . .

 კვირას კვირა გადაება. სულხანი თითქმის ყველაფერში გაერკვა და უფროსობასთან პატაკი ფარინა. ლოდინი აღარ დასჭირვებია, დღის ბოლოს გამოიძახეს.

 როსტომი : წავიკითხე შენი Pპატაკი, ბევრი მოგისწრია, სერიოზული ნამუშევარი ჩანს.

 სულხანი : გმადლობთ, ბატონო როსტომ.

 როსტომი : რაც მთავარია, გზა შეარჩიე სწორი, მაგრამ ბევრია დასაზუსტებელი, არ დაგავიწყდეს, ზევითაც მიდის ეს . . .

 სულხანი : მახსოვს, ბატონო როსტომ . . . სულ მახსოვდა . . .

 როსტომი : გასაგები უნდა იყოს ყველაფერი.

 სულხანი : ვეცადე.

 როსტომი : მესამე გვერდზე, დროს როცა ადგენ, რას ეყრდნობი, გამოსაკვეთია, ხომ იცი ჩვენს საქმეში ამას რამხელა მნიშვნელობა აქვს.

 სულხანი : ვიცი და სწორედ ამიტომ არ ვენდე მხოლოდ ერთ მოწმეს, ჩვენს შემთხვევაში წყაროს, ბევრგან გადავამოწმე, სამღვდელოებასაც ვესაუბრე და მეცნიერებსაც. უნდა გითხრათ, რომ საერთო აზრი არ არსებობს, ურთიერთგამომრიცხავი ჩვენებებია, მაგრამ მე მაინც რუსი მკვლევარის, კოლიკოვის მგონია მართალი, პირადად ვესაუბრე, ბევრი ვიკამათეთ, მასალებიც გამომიგზავნა, საინტერესო მოსაზრებები აქვს გამოთქმული, რამდენიმე წერილი ჟურნალ ოგონიოკშიც დაბეჭდა.

 როსტომი : გამოდის კიდევ?

 სულხანი : ბატონო?

 როსტომი : ჟურნალი თუ გამოდის, ჩემს ახალგაზრდობაში მამაჩემს გამოწერილიც კი ჰქონდა, აკინძულს ინახავდა.

 სულხანი : გამოდის, მაგრამ ძვირია, საჯაროში მომიწია წასვლა, ამის გამო პატაკს ვერ დავურთე, თუმცა ნომრები მითითებული მაქვს.

 როსტომი : ძვირი თუა ვინ წაიკითხავს, უჭირს ხალხს, მოწყდნენ ყველაფერს, რუსულიც აღარ იციან.

 სულხანი : მორთალს ბრძანებთ.

 როსტომი : რას ვამბობდი?

 სულხანი : დროს ვადგენდით . . .

 როსტომი : გისმენ ყურადღებით.

 სულხანი : დროა საშინელი, მკაცრი და დაუნდობელი, ზედმეტ სიტყვას არ პატიობენ არავის.

 როსტომი : მახსოვს სტუდენტობისას რომის სამართალი, რთული საგანი იყო, ტყავს გვაძრობდნენ . . . შენ ვინ გიკითხავდა?

 სულხანი : აფრიდონიძე, ვალერიანი . . .

 როსტომი : არ ვიცი, არ გამიგია, ჩემ დროს თვალთვაძე იყო, იმდენი ქნა დაგვამახსოვრებინა, რომის კანონები მკაცრია, მაგრამ სამართლიანი, ხომ ასეა?!

 სულხანი : რა მახსოვრობა გაქვთ, ბატონო როსტომ.

 როსტომი : გაგიკვირდება და ისიც კი მახსოვს, რომ მაგ დროს ტიბერიუსია იმპერატორი.

 სულხანი : მართალია, რომში ტიბერიუსია, იუდეა რომის პროვინციაა და იქაურობას პილატე პონტოელი განაგებს, პრეფექტი. ის შემთხვევა, მე რომ პატაკში მოგახსენეთ, სწორედ მაგ პერიოდში ხდება.

 როსტომი : მაგიდების ინციდენტი, ხომ?

 სულხანი : დიახ.

 როსტომი : რაღაც ვერ არის ეგ ორი მიმართულება ერთმანეთზე გადაბმული.

 სულხანი : ეხლავე აგიხსნით ყველაფერს.

 სულხანმა საქაღალდიდან ამოღებული ჩანაწერები მოიმარჯვა და უფროსის მაგიდაზე ძველი ქალაქების რუქა გაშალა.

 სულხანი : ოპერატიული საგამომძიებლო ინფორმაციით და აგრეთვე ქმედებით დადასტურდა, რომ იესო მსხვილი კაპიტალის გადანაწილებას გადაყვა.

 როსტომი : რას ამბობ, კაცო?!

 სულხანი : ნამდვილად ასეა, ყველაფერს აგიხსნით, ოღონდ დრო დამჭირდება.

 როსტომი : დროს კი მოგცემ, აგერ ტელეფონსაც გამოვრთავ, მაგრამ ფრთხილად იყავი მაინც . . . ხომ იცი . . .

 როსტომი მამაშვილურად მოლბა, თითი გაჭიმა და ცაში შეარჭო, თუმცა ვერავინ მიხვდებოდა რას გულისხმობდა ამ ჟესტში გამოცდილი პროკურორი, ღმერთს, სამღვდელოებას თუ გენერალურ პროკურორს.

 სულხანი : მესმის, ბატონო როსტომ, მე მოგახსენებთ და მერე როგორც თქვენ იტყვით, ისე იქნება.

 როსტომი : კარგი, დაიწყე!

 სულხანი : ეს იმდროინდელი იერუსალიმის გეგმაა. აი, აქ, სადაც პირველი ნიშანია, ტაძარია გამოსახული, მეორე ნიშანი პილატეს ადგილსამყოფელს აღნიშნავს. საგამოძიებო ექსპერიმენტი ჩავატარე მასშტაბის გათვალისწინებით და არმოჩნდა, რომ ეს ორი ადგილი ერთმანეთისგან ოთხასი მეტრით არის დაშორებული. პილატე იერუსალიმში არ ცხოვრობდა, დედაქალაქში იჯდა, სამარიაში. პასექის დღესასწაულის დროს ერთი კვირით ჩამოდიოდა იერუსალიმში და თან იმპერატორის ძღვენი ჩამოჰქონდა, რითაც ოფიციალური ხელისუფლება ხაზს უსვამდა ამ დღესასწაულის განსაკუთრებულ მნიშვნელობას.

 როსტომი : მაინც რა იყო ასეთი?

 სულხანი : პასექი იმდროინდელი მთავარი რელიგიური დღესასწაულია. ყველა ოჯახი მოვალე იყო ბატკანი შეეწირა მსხვერპლად. ეს ჩვეულება სათავეს ჯერ კიდევ იქიდან იღებს, როდესაც ფარაონმა ისრაილიანებს ეგვიპტიდან გამოსვლის ნება დართო.

 როსტომი : ზღვა ხალხი იქნებოდა . . .

 სულხანი : ასეა . . . და ამ ზღვა ხალხის წინ ხდება ყველაფერი.

 როსტომი : საოცარია, დღეს რომ საზოგადოებრივი თავშეყრის ადგილას ასეთი რამ მოხდეს, ვინ გაპატიებს? . . . ხომ გვაქვს დემოკრატია? . . . ტყუილია, მაინც ვერავინ გიშველის.

 სულხანი : იმას აპატიეს.

 როსტომი : რატომ?

 სულხანი : რამდენიმე მიზეზი არსებობს . . . პირველად, წესის თანახმად, ის დავადგინე თუ რა დაზიანდა იმ ინციდენტის დროს.

 როსტომი : მაგას რა დადგენა უნდა, შენ თვითონ არ თქვი, მაგიდებიო . . .

 სულხანი : ფორმა კი ჰქონდა მაგიდის, სანთლები იყიდებოდა, კიდევ სხვა ნივთები, მაგრამ მათი ძირითადი ფუნქცია მაინც სხვა იყო, სხვა საქმეს ემსახურებოდა.

 როსტომი : რა ფუნქცია უნდა ჰქონდეს მაგიდას? . . . მაგიდა მაგიდაა . . .

Y სულხანი : ფულს ახურდავებდნენ.

 როსტომი : რომელ ფულს?

 სულხანი : იუდეა რომის ერთადერთი პროვინციალ იყო, რომელსაც საკუთარი ფულის მოჭრის უფლება ჰქონდა, მაგრამ აქაც გარკვეული შეზღუდვები არსებობდა. ამ ფულად ერთეულს სიკლი ერქვა და მხოლოდ რელიგიური დღესასწაულების დროს გამოიყენებოდა, ასეთი დღეები კი იმ დროს მრავლად ჰქონდათ. რომაული მონეტები წარმართული გამოსახულებით იყო აჭრელებული ამ ფულით კი სალოცავში შესვლა სასტიკად ისჯებოდა. ამიტომაც რომმა ნება დართო იუდეას, რომ საკუთარი სალოცავი ფულადი ერთეული შემოეტანათ. წესი ასეთი იყო : ყოველი ადამიანი ვალდებული იყო ნახევარი სიკლი ტაძრისთვის შეეწირა. საკმაოდ დიდი თანხა გამოდიოდა. სწორედ აქ, ამ მაგიდებზე იცვლებოდა რომაული მონეტები სიკლებზე და სწორედ მაგიდების ეს რიგი იქნა დარბეული.

 როსტომი : სავალუტო ჯიხურები დაურბევია.

 სულხანი : რა ზუსტად იცით, ბატონო როსტომ, სნაიპერს შეშურდება თქვენი.

 როსტომი : რა არის იცი საინტერესო, რაღა იმ დღეს მოხდა ეს, პირველად ნახა თუ რა, ადრეც ხომ შეამჩნევდა ამ ჯიხურებს?

 სულხანი : დღე ისე არ ჩაივლიდა თვალი არ შეევლო.

 როსტომი : მობეზრდა ალბათ, ხომ იცი, რამე რომ ამოგივა კისერში . . .

 სულხანი : თავიდან მეც ეგრე მეგონა, მაგრამ აქ უფრო საფუძვლიანი მიზეზია.

 როსტომი : დაადგინე?

 სულხანი : ეგ მიზეზი რომ არა, ბევრი რამ სხვანაირად იქნებოდა, იმათთვისაც და ჩვენთვისაც.

 როსტომი : მაინც?

 სულხანი : შორიდან მომიწევს, ბატონო როსტომ.

 როსტომი : დაიწყე მერე, რაღას უცდი.

 სულხანი : ამ საქმეში გასარკვევად სპეციალისტების ფართო წრე გამოვიყენე, ისტორიკოსებიც ჩავრთე, ეკონომისტებთანაც ვიყავი, ეჭვი არავის აუღია, სადოქტორო დისერტაცია მოვიმიზეზე.

 როსტომი : საკანდიდატო გეთქვა, შე კაცო.

 სულხანი : ვიფიქრე, მაგრამ მაინც ეს ვარჩიე, ინფორმაცია მჭირდებოდა ბევრი და მოგეხსენებათ, სადოქტორო საკანდიდატოზე თითქმის სამჯერ დიდია, ამით ზედმეტი კითხვების ალბათობა თავიდანვე მოვსპე.

 როსტომი : სწორად მოქცეულხარ . . . ისტორიკოსები რომ გჭირდება გასაგებია, მაგრამ ამ ეკონომისტების რაღაც ვერ გავიგე.

 სულხანი : აუცილებელია, ბატონო როსტომ.

 როსტომი : ვითომ რატომ?

 სულხანი : აქ სისხლის სამართლის დანაშაულის გარდა, ეკონომიკური დანაშაულიც იკვეთება.

 როსტომი : ეგ უკვე საინტერესოა.

 სულხანი : ყველა გაანგარიშება აქ მაქვს, ეკონომისტებმა ძალიან საინტერესო სურათი დამიხატეს. აღმოსავლეთში ოქროს საბადოებია, აპენინებზე ვერცხლის, ანუ რომი ვერცხლით იყო მდიდარი, აზია კი ოქროთი. ჭკვიანი კაცისთვის მიგნებაა პირდაპირ. ოქროს მოყვარულს რა გამოლევს და აქაც გამოჩნდა ასეთი ხალხი ფარისევლების სახით. იუდეას საკუთარი მმართველობაც ჰქონდა, რელიგიური პარლამენტი, სინედრიონი. სინედრიონში ორი ძალა იყო გაერთიანებული, ფარისევლები და სადუკიელები. სადუკიელების შესახებ ისტორიკოსებმა ვერაფერი მითხრეს, მხოლოდ ის არის ცნობილი, რომ ისინი პარლამენტს გარეთ დარჩენილ ზელოტებს თანაუგრძნობდნენ.

 როსტომი : ეგენი ვინღა არიან?

 სულხანი : ტერორისტები, რომის წინააღმდეგ გამოდიოდნენ, ჭებს წამლავდნენ, სახლებს წვავდნენ, სასტიკად უსწორდებოდნენ მოწინააღმდეგეებს, ხარკს არ იხდიდნენ, ამგვარი ქმედებით ფარისევლებსაც უთხრიდნენ ძირს, მაგრამ ფარისევლებთან ბრძოლა ძნელი იყო, ექვსიათას კაცამდე იყვნენ, ძალაც ჰქონდათ, გავლენაც და ფულიც. ამ გადასახურდავებელ მაგიდებს სწორედ ისინი აკონტროლებდნენ.

 როსტომი : ყურადღებით გისმენ, მაგრამ ერთმანეთთან დაკავშირება მაინც გამიჭირდა, პარლამენტი, მაგიდები, ინციდენტი . . . აწყობა უნდა ყველაფერს, მეტი სინათლეა საჭირო . . . ისე რომ იცოდე, ვინც თავშია, ის აკონტროლებს ყველაფერს, რა არის ამაში გასაკვირი?

 სულხანი : ციფრები მაქვს . . .

 როსტომი : რა ციფრები გაქვს?

 სულხანი : ძვირფასი მეტალების ამბავი ხომ გახსოვთ?

 როსტომი : მახსოვს, მერე რა?

 სულხანი : ერთი გრამი ოქრო რომში ცამეტი გრამი ვერცხლი ღირს, იმავე დროს იერუსალიმში იგივე ოქრო ხუთ გრამ ვერცხლში იცვლება, ფარისევლების ჭკუაში სწორედ ამას ვგულისხმობდი . . . ისინი მაგიდებიდან ამოღებული ვერცხლით ყიდულობდნენ ოქროს კურსით ერთი ხუთთან, შემდეგ ეს დაგროვილი კაპიტალი გადაჰქონდათ რომში და ოქროს ცვლიდნენ ვერცხლში კურსით ერთი ცამეტთთან, ბრუნდებოდნენ უკან და კარგად დამუშავებულ ოპერაციას იმეორებდნენ. ამ სხვაობის ხარჯზე დიდძალი ქონება დააგროვეს.

 როსტომი : მერე? მთავრობა ვერაფერს ხედავს?!

 სულხანი : ეს ამბავი პილატემაც იცის, რამდენჯერმე წერილიც აფრინა, ყველაფერი რომს შეატყობინა, მაგრამ ამ საქმეს მაინც არაფერი ეშველა.

 როსტომი : რატომ ვითომ? რამ შეუშალა ხელი, ჯარი მაგათი იყო, პოლიცია და კანონი.

 სულხანი : გაუთავებელმა დროსტარებამ, ბატონო როსტომ, დღე და ღამე ჰქონდათ გადაბმული, ისე მოიშალა და გაპარტახდა ყველაფერი, რომ ვერც კი შეამჩნიეს. იმის მაგივრად, რომ პროვინციიდან შემოსული წილით ბიუჯეტი შეევსოთ, ოქროს ადნობდნენ და სამკაულებს აკეთებდნენ. დღესასწაულებს აწყობდნენ, ძვირფას სანახაობებს მართავდნენ, მსახიობებს უზარმაზარ ჰონორარებს უხდიდნენ, აფრიკაში გარეულ ცხოველებს ყიდულობდნენ ეგზოტიკური ბრძოლებისთვის, გლადიატორების გაწვრთნაზეც გარკვეულ თანხას ხარჯავდნენ, ეჭვი მაქვს, დიდ ნაწილს ხაზინიდანაც იპარავდნენ. ყველა ცდილობდა რომიდან ოქრო გაეტანა, ბიუჯეტი სულს ღაფავდა, ქვეყნიდან ვალუტა გაედინებოდა, კაცი აღარ იყო ქალაქში ვაჭრების, რესტორნების მეპატრონეების, გადამყიდველების ვალი რომ არ ჰქონოდა, ესენი კიდევ პროვინციებიდან ჩამოსული ხალხი იყო, ძირითადად ებრაელები. ჯასდოსნური წრე შეიკრა, საიდანაც ყველაზე მეტი ფული შემოსდიოდათ, ათჯერ მეტს უკან აბრუნებდნენ.

 როსტომი : გადამრევენ ეს ებრაელები, ყველას მაგათი ვალი როგორ აქვს, კაცო!

 სულხანი : გამოსდით ეგ საქმე.

 როსტომი : ეგ ყველაფერი საინტერესო მოსამენია, ლექციას გავს, მაგრამ არ დაგავიწყდეს, ჩვენ მკვლელობის საქმეს ვიძიებთ.

 სულხანი : მე ახლა სწორედ მკვლელობის მოტივს ვადგენ.

 როსტომი : დამაჯერო უნდა, ჯერ პირდაპირი კავშირი ვერ გამოიკვეთა.

 სულხანი : დავამთავრებ, ცოტა დამრჩა და ნათელი გახდება, რომ ყველაფერი ერთმანეთზეა გადაბმული.

 როსტომი : დაამთავრე . . .

 სულხანი : ეს ყოველივე, რა თქმა უნდა, იმპერატორის ყურამდე მივიდა. ბევრი აღარ უფიქრია და მსახიობები რომიდან გააძევა, სანახაობები აკრძალა, რესტორნები დაკეტა, ფასები ხელოვნურად დაარეგულირა, კანონები გაამკაცრა. ამას ცუდის მეტი არაფერი მოუტანია, ხალხი უკმაყოფილოა, არისტოკრატები იმპერატორს დაუპირისპირდნენ, სახელმწიფო მოხელეები ფარისევლებს ადანაშაულებდნენ, ამით შავმა ბაზარმა ისარგებლა, ფეხზე მყარად დადგა და ყველაფერი ხელში ჩაიგდო, მოკლედ აირია მონასტერი.

 როსტომი : აი თურმე საიდან მოდის შავი ბაზარი. ჩვენ მოვუვლით ახლა ამ ხნის პრობლემას?!

 სულხანი : ვერც იმათ მოუარეს, სხვა რომ ვერაფერი მოიფიქრეს, ტიბერიუსს დაუპირეს ჩამოგდება.

 როსტომი : ბუნტზე და არეულობაზე საშინელი არაფერია, მაგან დაგვხია უკან.

 სულხანი : გეთანხმებით, მაგრამ ეს იმ დროს ხელისუფლების შეცვლის ერთადერთი გზა იყო. ტიბერიუსი – ტიბრში, ასეთია შეთქმულთა განწყობა. ხელმძღვანელიც მალე მოინახა, ვინმე სეიანი, ელი სეიანი, რომის გარნიზონის უფროსი.

 როსტომი : სომეხია?

 სულხანი : არა, წმინდა სისხლის რომაელი . . . იმან, თავის მხრივ, სხვები შემოიკრიბა, პილატესაც დაუკავშირდა, ძველი მეგობრობა შეახსენა და დახმარება სთხოვა. პილატე დათანხმდა და თავისი ლეგიონერებით რომში გამოცხადების პირობა დადო. მაგრამ კარგად იცოდა, ჯარი ადგილიდან რომ დაეძრა, ფული უნდა ეშოვნა, ბევრი ფული, რადგან ლეგიონერები აქ სამჯერ უფრო კარგად ცხოვრობდნენ, ვიდრე რომში, იმ დროს კი პრეპექტს სათანადო თანხა არ გააჩნდა.

 როსტომი : რამდენი წელია ვმუშაობ, რას არ მოვესწარი კაცი, მაგრამ ჩემს პრაქტიკაში უფულო რაიკომის მდივანი, პრეფექტი და გამგებელი არ მინახავს. წუწუნი და მოთქმა, იცოცხლე, ისეთი იციან გამოუცდელ კაცს მართლა შეგეცოდება.

 სულხანი : მორთალს ბრძანებთ, ბატონო როსტომ, გაჭირვება თვალითაც არ უნახავს, შიმშილი არ უგრძვნია, სახლიც ჰქონდა და შემოსავალიც, მაგრამ ომის წარმოებას დიდი თანხა ჭირდებოდა, სწორედ ამას ნაღვლობდა.

 როსტომი : რა გაუჭირდა მერე, მაგისი არ იყო ყველაფერი, რასაც უნდოდა იმას იზამდა, ებრაელებს ხომ ჰქონდათ, აღებას ვინ დაუშლიდა, წინ ვინ დაუდგებოდა?! ამხელა თანამდებობის კაცმა ფული როგორ ვერ იშოვნა?! მაგას ვერ დავიჯერებ.

 სულხანი : ერთხელ უკვე ჰქონდა აღებული.

 როსტომი : მითუმეტეს, აეღო კიდევ ერთხელ, დიდი ამბავი.

 სულხანი : ვეღარ გაბედა, ერთხელ ძლივს გადარჩა, წალეკეს საჩივრებით.

 როსტომი : მაშინაც იყვნენ ანანიმშჩიკები?

 სულხანი : მაშინ იყვნენ თუ იყვნენ.

 როსტომი : განაგრძე.

 სულხანი : იერუსალიმში მოძველებული კანალიზაციის სისტემა იყო, რომელიც პილატეს მმართველობის პერიოდში საბოლოოდ გამოვიდა წყობიდან. ირგვლივ ყველაფერი ყარდა, საშინელი სუნი იდგა და ქარს ეს ჰაერი თავის ნებაზე აქეთ იქით გადაჰქონდა. პრეფექტი შეწუხდა, რომს მისწერა, თანხები მოსთხოვა, მაგრამ ვერაფერი მიიღო. ადგილობრივი ხელისუფლებაც უარზე დადგა, რადგან კანალიზაციის სისტემა ფედერალურ დაქვემდებარებაში ეგულებოდა, თანაც არ აწყობდათ, ეპიდემიის გავრცელების შემთხვევაში ყველაფერი საზიზღარ დამპყრობლებს, რომს დაბრალდებოდა. პილატემ კარგად იცოდა თუ ვისთან ჰქონდა საქმე, ლოდინი მობეზრდა, ტაძარში შეიჭრა და კორვანიდან, ანუ სალოცავის ხაზინიდან, ფული ძალით წამოიღო. ამ ფულით კანალიზაცია განაახლა, წყალსაცავი და აბანო ააშენა. ატყდა ერთი ამბავი, წამსვე მაღლა საჩივარი აფრინეს : წილს დაუგვიანებლად ვიხდით, უსიტყვოდ გემორჩილებით, ეგეთ მოპყრობას არ ვიმსახურებთ, თქვენი კაცი დაუმსახურებლად გვჩაგრავს და გვიშველეთო. პილატე ცენტრში დაიბარეს, სენატი შეკრიბეს, იმსჯელეს და პილატე გაამართლეს. მაშინ სენატმა პირადი ჰიგიენა სულიერ სისუფთავეზე მაღლა დააყენა. ასე რომ, ფულის აღებას წინ ვინ დაუდგებოდა, მაგრამ მერე რაღაც უნდა ეთქვა, თავი ემართლებინა და საბუთიც მოეყვანა.

 როსტომი : აბა, იმას ხომ არ იტყოდა იმპერატორის ჩამოსაგდებად მჭირდება ეგ ფულიო.

 სულხანი : ამას ვერ იტყოდა, სხვა რაღაც უნდა მოეფიქრებინა.

 როსტომი : ისესხა?

 სულხანი : არა, უკეთესი, გადასახურდავებული მაგიდების ხელში ჩაგდება გადაწყვიტა. ამას თავს მოაბამდა, პატარა ფინანსურ ოპერაციას ჩაატარებდა და საჭირო თანხას უმტკივნეულოდ მოაგროვდება. ამ იმედით ჩამოდის იერუსალიმში და რომ გითხარით, იმ ინციდენტის შემსწრე ხდება.

 როსტომი : ამ ჯიხურებს თუ წაართმევდა მაშინ არ იჩივლებდნენ?

 სულხანი : ძალისმიერი მეთოდები თავიდანვე გამოირიცხა.

 როსტომი : აბა, ფოკუზნიკი ყოფილა.

 სულხანი : კანონიერად აპირებდა ყველაფერს.

 როსტომი : როგორ?

 სულხანი : იესოს დახმარებით.

 როსტომი : სად ეცალა მაგ კაცს ეგეთი რაღაცეებისთვის.

 სულხანი : ეცალა და თვითონაც იყო მოწადინებული.

 როსტომი : ინტერესების გადაკვეთასთან გვაქვს საქმე.

 სულხანი : ასეა, ბატონო როსტომ და ამის მტკიცებულებებიც გამაჩნია. რამდენიმე კითხვას უნდა გავცეთ პასუხი : რა იცოდა პილატემ იესოს შესახებ? ბევრი არაფერი . . . მხოლოდ ის, რომ პროფესიონალი მქადაგებელია, მიმდევრებიც ჰყავს, ტერორისტ ზელოტებს არ თანაუგრძნობს და რაც მთავარია, ნახევრად რომაელია.

 როსტომი : მართლა?

 სულხანი : მამობის ტესტი, მოგეხსენებათ, მაშინ არ არსებობდა, ისე, ჭორად დადიოდა, რომ თითქოს იესოს მამა, ბებერი დურგალი იოსები კი არა, რომაელი ჯარისკაცი, პანდირა იყო. ჭორებს ჩემი მტერი ენდო, მაგრამ ადამიანები ვართ და მოქმედებს მაინც, თანაც მის გეგმებში ზუსტად ეწერებოდა.

 როსტომი : კარგი, დავიჯეროთ ჩვენც რომ ეგრეა, პილატეს ინტერესი გასაგებია, ახლა იმისიც ვნახოთ.

 სულხანი : იესოც კარგად ხედავს შექმნილ მდგომარეობას : რომი უკმაყოფილოა, ფინანსები გაედინება, ზელოტები თავისას არ იშლიან და რომის მოქალაქეებს ხოცავენ, ღრმავდება უფსკრული მდიდრებსა და ღარიბებს შორის, მღვდელმთავრებსა და ადგილობრივ მოსახლეობას შორის. იესოს ესმის, რომ ეს ყველაფერი, ადრე თუ გვიან, ცუდად დამთავრდება . . . მოგვიანებით ასეც მოხდა, აჯანყებამ იფეთქა, რომელიც რომაელებმა სასტიკად ჩაახშეს, ხოლო მათთვის საძულველი ტაძარი მიწასთან გაასწორეს . . . იესოს რეალური საქმე უნდა, იგი ფარისევლების კაპიტალის დაბანდებას ეკონომიკაში მოითხოვს : ვენახების გაშენება, სამჭედლოების, სახელოსნოების ამუშავება, ახალი საბადოების ამოღება. არ შეიძლება, რომ საზოგადოების მხოლოდ ერთი ნაწილი მდიდრდებოდეს. ბიბლია ყურადღებით წავიკითხე და გადანაწილების, ხელის გამართვის განწყობა მთელ წიგნს ბოლომდე გასდევს.

 როსტომი : ბოლომდე წაიკითხე?

 სულხანი : სხვანაირად არ გამოვიდა.

 როსტომი : კარგი გიქნია, ვიღაცამ ხომ უნდა წაიკითხოს ბოლომდე.

 სულხანი : ამ ჩანაფიქრის განსახორციელებლად მხოლოდ ქადაგება რომ არ არის საკმარისი, ეს თვითონაც კარგად ესმის. მარტო ლაპარაკით ვერც ფარისევლებს დაამარცხებს და ვერც სადუკიელებს შეაცვლევინებს აზრს, ამიტომ როგორმე სინედრიონში უნდა მოხვდეს. პარლამენტიდან უფრო გაადვილდება პროგრამის განხორციელება, ფინანსების გადანაწილებაზეც კონტროლს დააწესებს და სოციალურ პროექტებსაც მიიყვანს ბოლომდე, მაგრამ აქ ერთი პრობლემაა, სინედრიონში ნებით არავინ შეუშვებს, რადგან აქ მხოლოდ ლევინთა წარმომადგენლები სხედან.

 როსტომი : მაგათზე პატაკში არაფერია ნათქვამი, ვინ არიან, რას წარმოადგენენ, რატომ გამოტოვე?

 სულხანი : შეგნებულად, ბატონო როსტომ, მითქმა მოთქმას მოვერიდე.

 როსტომი : მაინც?

 სულხანი : მოგახსენებთ, ძიების შედეგად დადგინდა, რომ ლევინები განასახიერებდნენ ჩვენამდე მოღწეულ პირველ მაფიოზურ ოჯახს, კლასიკური გაგებით და ასევე კლასიკური სქემით. მათ განსაკუთრებული მდგომარეობა ეკავათ საზოგადოებაში, არ მუშაობდნენ, მატერიალურ დოვლათს არ ქმნიდნენ და სხვის ხარჯზე ცხოვრობდნენ. მათი გავლენის ქვეშ იყო ისრაელის ორმოცდარვა ქალაქი, რა თქმა უნდა, ეს ყოველივე რელიგიური შეფერილობის ნიღაბს ატარებდა.

 როსტომი : დიდ ძალას დატაკებია, სწორად მოქცეულხარ, არ ღირს მაგაზე ლაპარაკი, გაღიზიანდება ხალხი.

 სულხანი : როგორც მეტყვით, ბატონო როსტომ.

 როსტომი : შევთანხმდით . . . მერე?

 სულხანი : ამ საქმეში დახმარება მხოლოდ რომს შეეძლო გაეწია. პილატე და რომი ერთია. პრეფექტი რომს მიაწერს, ყველაფერს დაწვრილებით მოახსენებს, პილატეს ენდობიან, აქაურობა უკეთ იცის, ამიტომაც ნებას დართავენ და იესო, მესამე ძალით სინედრიონში შევა. მიმდევრები საკმაოდ ჰყავს, ფეხზეც მყარად დგას, ის კი არადა, სინედრიონშიც თანაუგრძნობენ ფარისევლები, ვინმე იოსები და ნიკოდიმი. უკმაყოფილო ლევიტები კრიჭას შეკრავენ და რომის გადაწყვეტილებას დაემორჩილებიან.

 როსტომი : ამგვარ სამსახურში პილატე რას მიიღებს?

 სულხანი : კეისარს კეისრისა! თავიდან ვერაფერი გავიგე, დიდხანს ვიმტვრიე თავი, მაგრამ კავშირი ვერ მოვნახე. მერე საუკეთესო ანალიტიკოსები ჩავრთე და შედეგიც მივიღეთ. ეს ორი სიტყვა გავშიფრეთ და აი რა გამოვიდა : სინედრიონში მოხვედრილი იესო, როგორც პარლამენტის წევრი, შესაძლებლობას მიიღებს გამოისყიდოს მაგიდების ერთი რიგი მაინც და გამოთავისუფლებული ფინანსები რომისკენ მიმართოს, ანუ პრეფექტისკენ. ასე რომ, კეისარი თავისას მიიღებს, იმ გადამალულს, რომელსაც ლევინთა ოჯახი, ფარისევლებისა და სადუკიელების სახით, მას არ უგზავნიდნენ.

 როსტომი : ჭკვიანურად მოუფიქრებია, მაგრამ სანამ ეს ორი კაცი ერთმანეთს არ შეხვდება, არაფერი გამოვა.

 სულხანი : სწორედ ეგ უნდა მოეგვარებინა.

 როსტომი : მაგაზე ადვილი რა არის.

 სულხანი : ჭირდა თანამდებობის პირთან შეხვედრა.

 როსტომი : თვითონ დაიბარებდა.

 სულხანი : არ ქნა.

 როსტომი : რატომ არ ქნა, ხომ აწყობდა?

 სულხანი : ამით ლევინებს კიდევ უფრო გააღიზიანებდა, ატყდებოდა ჩივილი, ჩვენს მტერს მფარველობსო, სენატს შეიძლება გამოძიებაც დაენიშნა, ზედმეტი ყურადღება კი ამ შემთხვევაში ნამდვილად ხელს შეუშლიდა, ხომ გახსოვთ, შეთქმულებაშია ჩათრეული. სხვებიც ეწინააღმდეგებოდნენ ამ შეხვედრას, მღვდელმთავარი კაიაფაც იქ იყო და ჩვენზე ადრე გაშიფრა ეს ორი სიტყვა, ჭკვიანი კაცი იყო და წამსვე მიხვდა, რაც გამოდნებოდა აქედან. იესო მის ფინანსურ მდგომარეობას აშკარად ემუარებოდა. თუმცა შეეძლო დაეჭირა და პილატესთან მიეყვანა, როგორც ბუნტის თავი, სახელმწიფოსა და საზოგადოების მტერი, რამეს მოიფიქრებდა.

 როსტომი : მაგას რა უნდა, კაცი იყოს და კანონების მეტი რა გვაქვს.

 სულხანი : მაშინაც ეგრე იყო, მაგრამ ვერ გაბედა.

 როსტომი : რამ შეუშალა ხელი?

 სულხანი : პრეფექტის გამჭრიახობის შეეშინდა. პილატე გულჩვილობით არ გამოირჩეოდა და, როგორც წესი, ხალხის მტრებისთვის განაჩენი დაუსწრებლად გამოჰქონდა, მაგრამ, ამ შემთხვევაში, წესს ნამდვილად შეცვლიდა და პატიმარს გაესაუბრებოდა. პრეფექტს ადგილობრივი მმართველები სძულდა, ველურებს ეძახდა და როგორც შეეძლო, ისე ამცირებდა. ასე რომ, პატიმარი პილატესთან იმგვარად მოხვდებოდა, როგორც პრეფექტის მტრების მტერი, ანუ მისი მეგობარი. რა შედეგით დასრულდებოდა ეს შეხვედრა ძნელი წარმოსადგენი არ უნდა იყოს.

 როსტომი : ხომ მაინც დაიჭირეს?

 სულხანი : ეგ ბოლოს და ისიც გაუგებრობის გამო. მანამდე ბევრი რამ ჩაიდინა, ბევრი რამ მოიმოქმედა, ყველა წესი დაარღვია, ყველა კანონი, მაგრამ არავინ გაჰკარებია და არც პასუხი მოუთხოვია ვინმეს.

 როსტომი : ისეთი კაცი პატრონობდა, ვინ გაუბედავდა რამეს.

 სულხანი : ამ ხელშეწყობას კაიაფაც ხედავდა და სწორედ ამიტომ მისი დაპატიმრების კატეგორიული წინააღმდეგი იყო. თუმცა იმასაც გრძნობდა, რომ ამგვარი გაურკვევლობა დიდხანს ვერ გასტანდა, ერთ დღესაც ერთმანეთს გადაეყრებოდნენ.

 როსტომი : მართალია, ცხოვრებას თავისი კანონები აქვს, მაინც მოგაქცევს მარწუხებში . . . გამოსავალი?

 სულხანი : მოინახა გამოსავალი . . . ბევრი ფიქრის შემდეგ ერთადერთი მართებული გადაწყვეტილება მიიღო : იესო ჩუმად, ყოველგვარი ხმაურის გარეშე უნდა გამქრალიყო, იყო კაცი და აღარ არის.

 როსტომი : შეკვეთილი მკვლელობა?! გული მიგრძნობდა, რაღაც დიდ საქმეს გავხსნიდით მე და შენ . . . დამკვეთი თუ არის ცნობილი?

 სულხანი : ცნობილია, მაგრამ კაიაფას მხოლოდ მცდელობა ჰქონდა, მის ჩანაფიქრს განხორციელება არ ეწერა.

 როსტომი : რატომ შეფერხდა?

 სულხანი : იმაზე ძნელი აღმოჩნდა, ვიდრე ეგონა. გამოირკვა, რომ იესო დაცვით დადიოდა. სადაც დაცვაა, იქ იარაღიც ფიგურირებს. ეს ყოველივე, აუცილებლად, სისხლიან დაპირისპირებაში გადაიზრდებოდა.

 როსტომი : რა იარაღზეა ლაპარაკი?

 სულხანი : ცივზე, ბატონო როსტომ. ხმალშემართული პეტრე თვალს არ აცილებდა იესოს. იმ დროს იარაღის ტარება მხოლოდ საზოგადოების პრივილიგირებულ ნაწილს შეეძლო, ანუ რომის მოქალაქეებს. ადგილობრივებს ეს ეკრძალებოდათ, სინედრიონიც დაცვაც კი არ იყო შეიარაღებული და მხოლოდ ხელჯპხებს ატარებდნენ. გაუფორმებელი იარაღის აღმოჩენის შემთხვევაში დამნაშავეს სასტიკი წამება და სიკვდილი ელოდა. პეტრე საკუთარ ხმალს კანონიერად ატარებდა, რადგანაც რომის მოქალაქე გახლდათ, მაგრამ აქ ერთი გაურკვევლობა იჩენს თავს. ცნობილია, რომ პეტრე იუდეაში დაიბადა, რომაული გაგებით, ველურებში, თუ ასეა, როგორ შეძლო მან მოქალაქეობის მიღება?

 როსტომი : რა საფიქრალი ეგ არის, მიდგა მოდგა და მიიღო.

 სულხანი : გამორიცხულია, ისტორიკოსთა დასკვნები საპირისპიროს მეტყველებენ. ბულლის, მოქალაქის მოწმობის მისაღებად ერთი გზა არსებობდა მხოლოდ. დაქირავებულ ჯარისკაცად უნდა გემსახურა, თავი გამოგეჩინა, რომისთვის სისხლი დაგეღვარა, მერე დაგაჯილდოვებდნენ სამოქალაქო გვირგვინით, ეს კი მოქალაქეობის მიღების გარანტიას წარმოადგენდა. ისეთი პირი უჩანს, პეტრეს ეს ბარიერი გადალახული აქვს, ამის საბუთიც არსებობს . . იმავე პერიოდში ტიბერიუსის ძმიშვილი, გერმანიკი, იმპერიის საზღვრებს აფართოებდა, კაპადოკიასა და სომხეთში იბრძოდა. შორს აღარ წასულა, დაქირავებულები ახლომდებარე აღმოსავლეთიდან მოაგროვა. არ არის გამორიცხული, რომ მათ შორის პეტრეც იყო. დაქირავებულები მხოლოდ კავალერიაში მსახურობდნენ და გრძელ მახვილს, სპატას ატარებდნენ. იმას კიდევ, ზომების გამო, ტანსაცმელში ვერ დამალავ, ანდა დასამალი რა ჰქონდა, დაატარებდა ამ ხმალს სიამაყით, არც პატრულის ეშინოდა, არც დამსმენების და არც რომის აგენტების, მოგვიანებით ეს იარაღი გამოიყენა კიდეც. ასე რომ, დღისით იესოსთან მიახლოება სახიფათოც კი იყო, ღამით კიდევ თავისი მდიდარი მეგობრების მასპინძლობით სარგებლობდა. აგარაკებს იცვლიდა, ხან სად ეძინა და ხან სად, მოკლედ ძნელი მოსახელთებელი გახლდათ. ამ ფიქრში იყო საკუთარ ბედს შეგუებული კაიაფა, მაგრამ მოულოდნელად ყველაფერი თავისთავად მოგვარდა.

 როსტომი : თავისთავად არაფერი გვარდება.

 სულხანი : როგორც ყველას, მასაც იესო დაეხმარა.

 როსტომი : ვერ გავიგე?

 სულხანი : კაიაფას მახე დაუგო და შიგ ისე გამობლანდა, რომ მღვდელმთავარი ყველაფრის დასრულების შემდეგ გამოერკვა, თუმცა უკვე გვიანი იყო, ვეღარაფერს შეცვლიდა.

 როსტომი : რა ქნა ამისთანა?

 სულხანი: გეთსიმანიის ბაღში შეიტყუა, პროვიკაცია მოუწყო და თავი დააჭერინა.

 როსტომი : ჩვენ საქმეში პირადულს ვერ წამოწევ, ობიექტური უნდა იყო, იცი შენ, ასე მიცხოვრია, დღემდე ასე მოვსულვარ, მაგრამ ისეთ კარგ რაღაცეებს აკეთებს ეგ კაცი, საბოლოოდ მაგის მხარეს გადავედი.

 სულხანი : ჯერ სად ხართ, ბატონო როსტომ.

 როსტომი : რა საინტერესო ყოფილა, კაცო!

 სულხანი : ყველაზე საინტერესო ახლა იწყება . . . ერთ საღამოს იესომ და მისმა მეგობრებმა დროის გატარება გადაწყვიტეს. პასექის დღესასწაული მიმდინარეობდა და ეს არავის გაკვირვებია. იესომ მყუდრო რესტორანი წინასწარ შეარჩია, სანდო კაცი მონახა და დათქმულ დროს ყველანი ერთად რესტორნის კარს მიადგნენ. სუფრა გაშლილი დაუხვდათ, შემოუსხდნენ, ერთს მეორე მოყვა, მეორეს მესამე, საღამო გაილია და შემოაღამდათ კიდეც.

 როსტომი : რას სვამდნენ თუ დაადგინე?

 სულხანი : ნაწილობრივ . . . ღვინოს ეტანებოდნენ . . . იესოს თურმე ძალიან ყვარებია სასმელი, ფარისევლებს სახელიც კი შეურქმევიათ, ღვინის მოყვარული კაცი. ვინ რამდენი დალია ამას ახლა ვინღა იტყვის, მაგრამ სავარაუდოა, რომ საკმაოდ მთვრალები იყვნენ.

 როსტომი : რატომ გგონია ასე?

 სულხანი : ღვინოში ყაყაცოს წვენს ურევდნენ.

 როსტომი : ოპიუმს?

 სულხანი : ნაღველი ერქვა და მაშინ ეს დანაშაულად არ ითვლებოდა, საეჭვოა რომ ამ მძიმე სასმელის შემდეგ რომელიმე ფხიზელი ყოფილიყო. Aამ დროს დაუღამდათ კიდეც. იესომ ერთ ერთი მოწაფე მოიხმო. იუდა ისკარიოტი, მოციქულთა ხაზინადარი, საძმოს ფულის განმკარგავი, მოიხმო და რაღაც ამდაგვარი უთხრა : წადი, არაფერმა შეგაფერხოს, ჩანაფიქრი განახორციელეო. იუდა წავიდა. მისი გაუჩინარება სუფრის წევრებს არ შეუმჩნევიათ, პურმარილი განაახლეს და ძველებურად განაგრძეს მხიარულება. ბოლოს ყველაფერი დაილია, ყველაფერი შეიჭამა, თვალიც დაიღალა, ენაც და ყურიც. იესომ მეგობრებს გასეირნება შესთავაზა, იმათაც აიტაცეს და ყველანი ერთად გარეთ გამოვიდნენ, Qქუჩა ქუჩა იხეტიალეს და გეთსიმანიის ბარს მიადგნენ. აქ ის რესტორანია, აქ მდინარე კედრონი, ხევთან ერთად, აი აქ კი , ბაღი.

 როსტომი : ამ რუკით თუ ვიმსჯელებთ, გვარიანად უვლიათ, რა უნდოდათ ამ სიშორეს, სასეირნო დაილია ამოდენა ქალაქში?!

 სულხანი : გეგმა რომ ვახსენე, იმის განხორციელებას შეუდგა. უკაცრიელ ადგილს ეძებდა, მიყრუებულს და ბნელს, მხოლოდ ასე შეაცდენდა ფარისევლებს.

 როსტომი : ფარისევლებმა როგორ გაიგეს ეს ამბავი, როგორ გამოიანგარიშეს, ამ დროს, ამ საათსა და ამ წუთზე სადღაც ბაღში რომ მოინდომებდნენ გასეირნებას.

 სულხანი : ერთი ადამიანი აკლდა ამ სუფრას, ჰოდა იმან გააგებინა.

 როსტომი : ეს ადგილი ყველაზე სუსტად გაქვს დამუშავებული, შენ თვითონ არ თქვი სუფრიდან ადრე წავიდაო?

 სულხანი : დადასტურებულია.

 როსტომი : მერე? ადრე წასული კაცი რას გაიგებს, როგორ მიხვდება დანარჩენების ჩანაფიქრს, მარშრუტს როგორ დაადგენს?!

 სულხანი : დაადგენს . . .

 როსტომი : ან უკან უნდა გაჰყოლოდა მალულად, ან . . .

 სულხანი : ან ყველაფერი წინასწარ უნდა სცოდნოდა. ყოველივე ერთობლივი გეგმის შემადგენელი ნაწილია, ამ ორი კაცის მოფიქრებული გეგმის. იესოს მღვდელმთავრის ქცევა ზედმიწევნით კარგად აქვს შესწავლილი, რა დროს რას მოიმოქმედებს ზუსტად იცის. იესო იუდას დავალებით აგზავნის, აქოშინებული იუდა კაიაფას მიუვარდება : თქვენ რომ კაცი გჭირდებათ, ორ საათში გეთსიმანიის ბაღში იქნება და მის აყვანაში ხელს აღარაფერი შეგიშლითო. მეტიც, მეც იქ ვიქნები და დაგეხმარებითო. მარტო თუ არისო, უკითხავს კაიაფას. მარტო არ არის, მაგრამ ისეთი მთვრალები არიან, მაინც ვერაფერს გაიგებენო. შენ აქედან რა ხეირიო, უთქვამს კაიაფას. მაგათი ფული მაბარია, იესო ყველაფერზე საბუთს მთხოვს, გასაქანს არ მაძლევს, ყოველ კაპიკს ანგარიშობს, თანაც რაღაც დამეხარჯა, მაგის ამბავი ხომ იცი, აღმოაჩენს და კარგი დღე არ დამადგებაო. რამდენი დაგაკლდაო, ოცდაათი ვერცხლიო, კეთილიო, უთქვამს კაიაფას, იმავე წამს სინედრიონის დაცვა შეუკრებია და ბაღისკენ წასულა.

 როსტომი : ფული ხომ გადაუხადა ოცდაათი ვერცხლი?

 სულხანი : კი, გადაუხადა. იუდას რომ გასამრჯელო არ გამოერთმია, ეშმაკი კაიაფა ეჭვს აიღებდა. პოსლეზე მომუშავე ინფორმატორყ სად გინახავთ, ბატონო როსტომ?

 როსტომი : ჯერ არ დაბადებულა.

 სულხანი : ეს თანხა რომ გამოგონილი იყო იმითაც დასტურდება, რომ მოგვიანებით იუდამ ხელუხლებლად დააბრუნა. ეს მერე იყო . . . მანამდე კი გახარებული კაიაფა ბარს ალყას შემოარტყამს. დასაპატიმრებლად არ მისულა, მის მოკვლას აპირებს, დარწმუნებულია, უგონოდ მთვრალები წინააღმდეგობას ვერ გაუწევენ. ეს იესომაც იცის, იცის იუდამაც, ერთად მოიფიქრეს და ყველა წვრილმანი გამოთვლილი აქვთ. კაიაფასთვის ამგვარი ჩანაფიქრი უცნობია, ამიტომაც გულის სიღრმეში უკვე გამარჯვებას ზეიმობს, მაგრამ ყველაფერი პირიქით მოხდა, სწორედ ამ დროს იუდა იესოს გადაკოცნის.

 როსტომი : იუდას ამბორი.

 სულხანი : მართალია, თუმცა თუ ჩემს გამოძიებას დავეყრდნობით, მომავალში ეს სიმბოლური გამოთქმა მნიშვნელობას შეიცვლის, რაც უამრავი ადამიანის ამნისტიას გამოიწვევს, რადგან ეგრედწოდებული ამბორი ძმურ გადახვევას უფრო გავს, ვიდრე ღალატს.

 როსტომი : მაინც რას ნიშნავს?

 სულხანი : ყველაფერი კარგად არის, არაფერზე იღელვო, როგორც გვინდოდა ისე მოეწყო საქმეო.

 როსტომი : ხომ განმჟღავდებოდა როცა იქნებოდა?

 სულხანი : განმჟღავდა კიდეც რამდენიმე წუთში. იუდამ იცრუა, იმათ სიმთვრალის არაფერი ეტყობოდათ. პეტრემ ხმალი იშიშვლა და ერთ ფარისეველს, ვინმე მალხს ყურიც კი ჩამოაცალა. სინედრიონის დაცვა დაფრთხა და უკან დაიხია. იესო რომ არა ცოცხალი ვერც ერთი ვერ გამოასწრებდა, ისევ იმან გადაარჩინა და შეხლა შემოხლა შეაჩერა. კაიაფა მიხვდა რომ მოატყუეს, მიხვდა რომ დამარცხდა. ერთი გამოსავალიღა რჩებოდა : იესო პატიმრობაში უნდა აეყვანა, ისიც იმ შემთხვევაში თუ თავად იქნებოდა თანახმა. იესო ამას მოუთმენლად ელოდა, ბევრი აღარ უფიქრია და ჩაბარდა, მაგრამ კაიაფას ამით რა შეღავათი, ძალიან ცუდ ამბავში გაეხვა.

 როსტომი : კოლექტიური ჩხუბი, სხეულისთვის განზრახ მიყენებული მძიმე დაზიანებით.

 სულხანი : თანაც ამ ჩხუბში რომის მოქალაქე ჩაითრიეს.

 როსტომი : სისხლიც დაიღვარა.

 სულხანი : ველურებმა რომის მოქალაქეზე აღმართეს ხელი.

 როსტომი : ეს რომის მოქალაქე ისე გაამწარეს, რომ იძულებული შეიქნა იარაღი ეხმარა.

 სულხანი : თანაც დღესასწაულია. . . კაიაფა გამოცდილია, იცის, რომ ამ საქმეს პრეფექტი პირადად გამოიძიებს, პატიმარსაც შეხვდება, დაჰკითხავს, თუმცა მცირე შანსი მაინც აქვს დარჩენილი.

 როსტომი : რა შანსი?

 სულხანი : გზაში თუ მოუღებს ბოლოს, მაგრამ ეს პეტრე აეკიდა, ქალაქამდე უკან სდია, ვერაფრით მოიცილეს. ვერც მოიცილებდნენ, მთავარი მოწმეა, მის ნათქვამ სიტყვას სხვა ფასი აქვს. ფარისევლები ხმასაც ვერ იღებენ, პეტრეზე მათი იურისდიქცია არ ვრცელდება. აქეთ იქით სიარულსა და ფაცი ფუცში გვარიანი დრო გავიდა, დაათენდათ და ახალი დღე დაიწყო. ამბავი გახმაურდა, ყველამ შეიტყო იესოს დაპატიმრების შესახებ. პეტრემ თავისი საქმე მომთავრებულად ჩათვალა და იქაურობა მიატოვა.

 როსტომი : შეეშინდებოდა მაგას . . .

 სულხანი : დააბრალეს, შურიანები იყვნენ ირგვლივ. მეომარ კაცს, ბრძოლებში გამოვლილს რა შეაშინებდა? პეტრეს, როგორც რომის მოქალაქეს, პრეფექტის სამართლის სწამდა და რადგანაც მისი მეგობარი არაფერში იყო დამნაშავე, არც არაფერი ემუქრებოდა, მთავარი იყო სიკვდილისგან ეხსნა, ეს შეასრულა და ახლა კაიაფა უბატონოდ ხმასაც ვეღარ გასცემდა.

 როსტომი : მერე რატომ შეიცვალა ყველაფერი?

 სულხანი : იესომ თითქოს ყველა ნაბიჯი გათვალა, მაგრამ ერთ რამეში მაინც შეცდა.

 როსტომი : რამ უმტყუნა?

 სულხანი : ტიბერიუსის წინააღმდეგ ჩაფიქრებული შეთქმულების შესახებ არაფერი იცოდა.

 როსტომი : აი, რა შეიძლება გამოიწვიოს ინფორმაციის ნაკლებობამ, ყველა კოლეგიაზე მაგას გავიძახი, ინსტანცია არ დამიტოვებია ჩემი წერილი არ იდოს, უნდა გავაძლიეროთ სათანადო სამსახური, ხელი შევუწყოთ, თუ საჭიროა მატერიალურადაც წავახალისოთ, დღევანდელ დღეს მაგის გარეშე საქმის გახსნა წარმოუდგენელია, ამიტომაა ყველაფერი სანახევროდ რომ მოდის ჩვენამდე, ვერც თავს გაიგებ, ვერც ბოლოს, მერე კიდევ უკვირთ, მეც მიკვირს, მაგრამ რა ვქნა, ვერ ვიჭერ, არ მაქვს სრული ინფორმაცია და იმიტომ, იმის მაგივრად ციხეში იჯდეს, პანაშვიდზე შეგხვდება, მოგესალმება, მოგიკითხავს, ესალმები შენც, რა ძალა გაქვს და მიდის ცხოვრება.

 სულხანი : მე თქვენს მხარეს ვარ, ბატონო როსტომ.

 როსტომი : კარგი . . . რა მოიტანა მაგ შეცდომამ?

 სულხანი : ცუდის მეტი არაფერი, საბოლოოს კი იესოს სიკვდილი.

 როსტომი : გაუფრთხილებელ შემთხვევითობასთან გვაქვს საქმე?

 სულხანი : ნაწილობრივ . . . მოვლენები შემდეგნაირად განვითარდა : გამოუვალ მდგომარეობაში მყოფი კაიაფა იძულებელი შეიქნა პატიმარი პრეფექტთან მიეყვანა და დაეტოვებინა. პრეფექტმა ეჭვმიტანილის ქმედებაში დანაშაულის ნიშნები ვერ დაინახა, ერთმანეთს დაემშვიდობენ და თავთავიანთი გზა მონახეს. კაიაფამ იცის, რომ გარეთ გამოსული იესო გაცილებით უფრო საშიშია, ახლა ყველა მის უძლეველობას ირწმუნებს, მიმდევრების რიცხვიც გაიზრდება, რაც ფარისევლების გავლენას საბოლოოდ შეარყევს, ასე რომ, ცოცხლად დარჩენილი იესო სიკვდილზე საშიშია.

 როსტომი : შანტაჟი?

 სულხანი : მეც ასე მგონია, იმაშიც დარწმუნებული ვარ, რომ პილატე იესოს მონათხრობით, მისი პროგრამით ძალიან დაინტერესდებოდა, საერთო ენასაც გამონახავდნენ და დასახულ მიზანსაც აუცილებლად მიაღწევდნენ : პილატე რომს მისწერდა, იქიდან თანხმობას მიიღებდა, იესოს სინედრიონში შეიყვანდა, მისი დახმარებით რამდენიმე მაგიდასაც დაეპატრონებოდა, საჭირო კაპიტალს მოაგროვებდა და ტიბერიუსს წყნარი სინდისით ჩამოაგდებდა, მაგრამ ამის განხორციელებას ექვსი თვე მაინც დასჭირდებოდა. პრეფექტი ამდენს ვერ დაიცდის, ფული დღეს ჭირდება, ამიტომაც იესოს ათავისუფლებს, კაიაფას აშინებს, აშანტაჟებს. კაიაფა მიხვედრილი კაცია, პრეფექტის მოქნილი სვლა სწორად შეაფასა და მალე პილატეს ფული მოურბენინა. პილატემ იესოს დაპატიმრების ბრძანება გასცა.

 როსტომი : რამდენი მიუტანა?

 სულხანი : ოცდაათი ტალანტი.

 როსტომი : ეგ არაფერს მეუბნება, ჩვენებურად რა თანხაზეა საუბარი?

 სულხანი : შვიდას ორმოცდაათი კილოგრამი სუფთა ოქრო.

 როსტომი : ბევრია . . .

 სულხანი : მთელი ლეგიონის ერთი წლის ჯამაგირი.

 როსტომი : დაიჭერდა აბა რას იზამდა, ამოდენა ოქროს ეხუმრები?!

 სულხანი : ასე რომ, იესო იუდას არ გაუყიდია, პილატემ გაყიდა და ჯვარსაც მან აცვა. იმ დღეს ოთხი კაცი უნდა დაესაჯათ : ორი ზელოტი, ტერორისტები, რეჟიმის დაუძინებელი მტრები, იესო და იქაური კრიმინალური ავტორიტეტი, მეტსახელად ბარაბა, ტრადიციის თანახმად, დღესასწაულის დროს მხოლოდ ერთი დამნაშავის შეწყალება შეიძლებოდა, ეს კი ხალხს უნდა გადაეწყვიტა. პილატემ შეკრებილებს მიმართა. პრეფექტი დარწმუნებული იყო, რომ იესოს აირჩევდნენ, მაგრამ პირიქით მოხდა. ეს ტრადიცია კაიაფამ სხვაზე უკეთ იცოდა, წინასწარ მოემზადა, ხალხთან კარგად იმუშავა, მათაც ერთხმად იხუვლეს და სიცოცხლე ბარაბას აჩუქეს. პილატე უძლური აღმოჩნდა. ამის შემხედვარე იუდას იმედი გადაეწურა, ვითომ ღალატისთვის აღებული ოცდაათი ვერცხლი კაიაფას ეზოში შეუგდო და თავი მოიკლა.

 სულხანი : ნამდვილად ასეა, ბრალი არაფერში მიუძღოდა, მაგრამ ვერ ამტკიცებდა. ორმა კაცმა იცოდა მხოლოდ ამ გეგმის შესახებ, ერთს ფული აღებული ჰქონდა, ამას კაიაფაც დაადასტურებდა, მეორე კიდევ არაფერს იტყოდა, რომ მოენდომებინა, მაინ ცარ გამოუვიდოდა, რადგან ჯვარზე გაკრული სიკვდილს ებრძოდა. იუდა მიხვდა, რომ ყველაფერი მას დაბრალდებოდა, დამსმენს არავინ დაინდობდა და ერთადერთი სწორი გამოსავალი მონახა.

 როსტომი : კარგი, გასაგებია . . .

 სულხანი : მერე როგორც ტექსტშია, წიგნის მიხედვით.

 როსტომი : ისეთი პირი Uუჩანს, მკვლელობის ვერსია დასტურდება, რას გაჩუმებულხარ, განსხვავებული აზრი ხომ არ გაქვს?

 სულხანი : არა, ბატონო როსტომ.

 როსტომი : კეთილი, შევაჯამოთ!

 სულხანი : როგორც მეტყვით.

 როსტომი : მოტივე ვიცით?

 სულხანი : ვიცით, ფული.

 როსტომი : შემსრულებელი?

 სულხანი : პილატე და მისი ლეგიონერები.

 როსტომი : დამკვეთი?

 სულხანი : კაიაფა და ფარისევლები, ნაწილობრივ სადუკიელებიც.

 როსტომი : გარდაცვალების დრო?

 სულხანი : თორმეტიდან ექვსამდე.

 როსტომი : დღე?

 სულხანი : შაბათი.

 როსტომი : როგორც გამოირკვა უპასუხო არაფერი დაგვრჩა, გაგვიხსნია საქმე და ეგ არის . . . დაწერ დასკვნას . . .

 სულხანი : გასაგებია.

 როსტომი : ნუ ჩქარობ, დასკვნას დაწერ ასე : მკვლელობის ვერსიას დატოვებ, ამოიღებ ებრაელი ვაჭრების თუ მღვდლების ამბავს, არ არის საჭირო, ფულის გადანაწილების ისტორიას გაკვრით მოიხსენიებ, სულ უმაგისობაც არ იქნება, მტკიცებულებებს არ შეეხები, ზოგად სურათს დახატავ, ზედმეტი სახელები არ გინდა, პეტრე დატოვე, არაფერს გვიშლის, იუდას როლს ნუ შეცვლი, იყოს როგორც მივეჩვიეთ, მაგის თავიდან დატრიალება სულ არევს ყველაფერს, არკვიე მერე ვინ ვის აკოცა, როდის, რატომ და რა პირობებში, ვინღა იპოვნის მაგის ბოლოს, კიდევ ამნისტია გვინდა? ეპოქის გადასხვაფერებას ვინ გვაპატიებს, თავი არ შეგვრჩება არც ერთს! რელიგიური შუღლი წამოწიე წინ, ადამიანის უფლებების დაცვას ეხმიანება, იმათ უყვართ ძალიან, პრესასაც მოვიმადლიერებთ . . . დასკვნაზე ერთად ვიმუშავოთ, თუ რამე დამავიწყდა მერე დავამატებთ, ისე გააკეთე როგორც გითხარი და ყველა კმაყოფილი დარჩება, მეც, შენც, საპატრიარქოც და ჩვენი მთავრობაც . . . შენ მანქანა არ გყავს, ხომ?!

 სულხანი : არა, ზოგჯერ მორიგე მემსახურება ხოლმე.

 როსტომი : ახლა მაგას ვინ იპოვნის, თავის საქმით იქნება დაკავებული, დაწანწალებს სადღაც . . . სად ცხოვრობ?

 სულხანი : ჭონქაძეზე.

 როსტომი : ახლოს ყოფილა, ჩემო მანქანით წავიდეთ.

 რამდენიმე წუთში ირივენი როსტომის მანქანაში ისხდნენ. მთაწმინდისკენ მიმავალი გზა სიჩუმეში განვლეს. სახლთან მისული სულხანი უფროსს დაემშვიდობა, ცალყბად ბინაში შეიპატიჟა, ასეთივე ცალყბა უარი მიიღო და მანქანა მოსახვევამდე მზერით გააცილა. თვითონ სახლისკენ არც კი გაუხედავს, დაღმართზე ჩამოირბინა, მოედანზე ტაქსი გააჩერა და კვლავ სამსახურს მიაშურა.

 სულხანს უდაბნო არასოდეს უნახავს, არც იერუსალიმში ყოფილა და არც რომში, არც განგის ნაპირებისთვის შეუვლია თვალი და არც ალპების დათოვლილი მწვერვალებისთვის, ასე რომ გეოგრაფიის მისეული ცოდნა ატლასითა და ქალაქებზე წვრილი შრიფტით მიწერილი სახელებით შემოიფარგლებოდა. ეს სახელები კი უდაბნოში გამეფებულ სიცხეზე, უწყლობაზე და იმ გორაკებზე მიანიშნებდა, რომლებიც ისე ხშირად იცვლიდნენ ადგილს, როგორც ციხიდან გამოპარული პატიმრები.

 სულხანი მაგიდას ჩააშტერდა. მისი დაძველებული ზედაპირი საოცრად გავდა უდაბნოს ქვიშას, მასსავით უხეში, ყვითელი და მაცდური იყო.

 სულხანმა გაბერილ საქაღალდეს თოკები შეხსნა.

 საქმემ ხელახლა შეიტყუა.

 მაგიდამ დაატყვევა.

 ქვიშამ ჩაითრია.

 მეტი რა გზა იყო და ისიც ჩაყვა . . .

 სიცხე და თაკარა მზე. ირგვლივ უამრავი უსაქმური, სეირის მაცქერალი. რომაელი ლეგიონერები დაუნდობლად იქნევენ შუბებს და ხალხს სიკდილმისჯილებთან მიახლოების საშუალებას არ აძლევენ. ჯერ კიდევ არსებობს პილატეს სიტყვის იმედი, იქნებ არ გასწიროს, ანდა რატომ უნდა გაიმეტოს? ფული ხომ საიმედო ადგილას გადამალა შვიდასი თუ რვაასი კილო ლაპლაპა ზოდი, ვინღა შეეცილება, ვინღა გაუბედავს რომ მოთხოვოს?!

 კიდევ უფრო ჩამოცხა.

 პირი გაშრა და იესო წყალს ითხოვს. არ დაამადლიან, დახეთქილ ტუჩებს დაუსველებენ. უცნაური რამეა ეს მაცოცხლებელი სითხე, რომელსაც რომაელები პოსკას ეძახიან. ძმრის, კვერცხისა და წყლის ნაზავი, მოთენთილობის მტერი და მეომრის უღალატო მეგობარი. იესომ სული მოითქვა, დარჩენილ გზას ადვილად გალევს, მითუმეტეს რომ აღარც სიმძიმე აწუხებს, სიმონი ეხიდება, მის ჯვარს მიათრევს. ვის უხარია გაუსაძლის სიცხეში რაიმეს თრევა, არც სიმონს აქვს დიდი სურვილი, მაგრამ შიშმა სძლია, ლეგიონერებს უარი ვეღარ შებედა. მტკიცება აღარ ჭირდება, იესოს აშკარად ინდობენ, უფრთხილდებიან, ეს სულ პილატეს ხრიკებია, ფიქრობს მღვდელმთავარი და დამნაშავის გადარჩენის იმედი კიდევ უფრო უმტკიცდება.

 კაიაფას ბედმა მერამდენედ უმტყუნა. ახლა დრო გადაეკიდა, დაუნდობელი მსაჯული. შაბათი იწყება. არადა, ამ დღეს რაიმეს კეთება აკრძალულია, ვერც სიკვდილმისჯილებს დატოვებს ასე ჯვარზე გაკრულს, წამებაც საქმეა, იცის კაიაფამ ამ წესს ვერ გადავა. მაშ რა ქნას, როგორ მოიქცეს, რა გზით ამოაძროს ღამემდე სული? ჯვარზე გაკრული კაცის სიცოცხლე რაღაა, მაგრამ სიკვდილამდე მაინც ბევრი უკლია. ამინდს გააჩნია, მზიანში სამი დღეც საკმარისია, წვიმიანში ხუთი დღეც არ ყოფნის ხოლმე, თუმცა დაჩქარებაც შეიძლება. მაგალითად, ლურსმნებით მიჭედება სეფსისის იმედით, ანდა ძლიერი სისხლდენის გამოწვევა, მაგრამ იესოს არავინ ეკარება. დრო კი მიდის, შაბათი ახლოვდება. მხოლოდ ღამით, კაიაფას დაჟინებული თხოვნით ლეგიონერი იესოს შეამოწმებს, შუბის წვერს უჩხვლეტს. წვერს სისხლი გამოყვება და ამ სისხლის დანახვაზე მრავლისმნახველი მეომარი დამნაშავის სიკვდილს დაადასტურებს.

 მკვდარი და სისხლი? უკვირს კაიაფას, მაგრამ რა ქნას? ისღა დარჩენია პრეფექტს მიაკითხოს, მიაკითხოს და მოჰკითხოს.

 კმაყოფილი ხარ მღვდელმთავარო? ლევინებს გული ხომ არაფერზე დასწყდათ?

 ღიმილი.

 კაიაფამ ამ კაცის ღიმილს ვერაფერი გაუგო.

 მე ფული მკვდარ იესოში გადავიხადე, ის კი ცოცხალია.

 ვინ არის ცოცხალი?

 ნაზარეთელი.

 მომახსენეს, რომ კარგა ხნის წინ გარდაიცვალა და უკვე აკლდამაში დაუსვენებიათ.

 ინახავენ, რათა ღამით გააპარონ.

 რა გაეწყობა, თუ ეგრე ფიქრობ დაცვა დააყენე შესასვლელთან და უშფოთველად დაგეძინება.

 ეგ როგორ შეიძლება, ვინ დადგება, შაბათი დღეა და ყველანი სახლებში არიან.

 მართალია, სულ გადამავიწყდა, რა ვქნა, რით დაგეხმარო, მე თქვენს წესებში ვერ ჩავერევი, მერე თქვენვე ამავსებთ საჩივრებით.

 ლეგიონერების დაყენების უფლება მომეცი, გაეცი ბრძანება.

 ლეგიონერები?

 პილატე ფიქრობს.

 ასე კაიაფას ჰგონია, თორემ მას ყველაფერი დიდი ხანია გადაწყვეტილი აქვს. იყოს ლეგიონერები, ამგვარად უფრო ადვილად მოაგვარებს ყოველივეს.

 ლეგიონერები . . . კი, ბატონო, ხომ ხედავ სასაყვედურო არაფერი გაქვს, როგორც შემიძლია ისე გიწყობ ხელს, წაიყვანე, გამოცდილ ხალხს გაგაყოლებ.

 კაიაფა კმაყოფილია. თუ მკვდარია ხომ კარგი, თუ ცოცხალია უჟანგბადობა მოუღებს ბოლოს. შეიარაღებული ლეგიონერების შიშით ჩიტიც ვერ შეფრინდება აკლდამაში.

 ღამემ გადაიარა.

 გამთენიისას, აკლდამასთან მისული ლევინები აღელვებულები ჩანან, მართალია სადარაჯოზე მდგარ ლეგიონერებს ბევრს ვერაფერს უბედავენ, მაგრამ მიკრძალებულ საყვედურს არ აკლებენ.

 მაინც რამ გადარიათ ამ დილაადრიან?

 რაღა რამ, აკლდამა ცარიელია და მიცვალებულიც არ ჩანს.

 ლეგიონერები მხრებს იჩეჩავენ, მძიმე სამუშაო გვაქვს, ვიღლებით, ჩამოგვეძინა, ალბათ ვინმემ წაიყვანა, ან სულაც იქნებ თვითონ წავიდა, არ ვიცით, გვეძინა და არაფერი დაგვინახავსო.

 კაიაფა ამ ზღაპარს დაიჯერებდა კიდეც, პილატეს ჯარისკაცები რომ დაესაჯა, მაგრამ პრეფექტს თითქოს არაფერი გაუგია, ცალ ყურში გაატარა და საკუთარ საქმეებს მიუბრუნდა.

 საქმე კი მართლაც ბევრი ჰქონდა.

 შეატყობინეს, რომში დიდი ამბებია, იმპერატორი არისტოკრატებს დაერია და ვალების გადახდა მოსთხოვა, გამსესხებლებს კი დაბრუნებული ფულით უძრავი ქონების შეძენა დაავალა. ამით შეძლებულებს ხელიდან ფუფუნება გამოაცალა, ბანკირებს კი ზედმეტი სანერვიულო გაუჩინა. და რადგანაც ყისმათიანი ბანკირები მაშინაც ებრაელები იყვნენ, ხოლო რომში ერთ მტკაველ მიწას წამლადაც ვერ იშოვნიდა კაცი, იძულებულები გახდნენ სახნავ სათესი პროვინციაში შეეძინათ. ისინიც ადგნენ და წავიდნენ. მოვლა ხომ უნდოდა ამოდენა ქონებას, რომელი ებრაელი გააპარტახებს საკუთარს. რამდენიმე დღეში ქალაქი ისე დაცარიელდა, როგორც მათხოვრის გამოხეული ჯიბე.

 პილატე ამას კიდევ გადაიტანდა, მაგრამ მეორე ცნობამ სულ დააკარგვინა წონასწორობა. პილატეს რომში იბარებენ. მოსახდენი მოხდა, შეთქმულება ჩაიშალა. დაჭერები დაიწყო, რამდენიმე თავიც გაგორდა, პილარესაც დაუპირეს, თუმცა ვერაფერი დააკლეს, ოსტატურად იმართლა თავი. მერე წერილები გაუხსენეს, შეთქმულებთან მიწერ მოწერა, მაინც უსაყვედურეს და თავჩაქინდრული უკან გაისტუმრეს. თავი კი ჩაჰქინდრა, მაგრამ გულში მწარედ დასცინოდა თავის მსაჯულებს. ყველაფერი ისე აეწყო, უკეთესს ვერც ინატრებდა კაცი. პილატე ომსაც გადაურჩა და დასჯასაც. ლეგიონერები არსად აღარ მიდიან. ფული საიმედო ადგილას ინახება. კაიაფა გატეხილია, იძულებულია ცარიელ აკლდამასა და ახალი მესიის არსებობას შეეგუოს. პრეფექტის ჩანაფიქრის აღსრულება გამარტივდა. ახალ მოძრაობას პეტრეც კარგად უხელმძღვანელებს, პარტიის თავკაცად ისიც გამოდგება, თანაც რომაელია, რომანტიკაც აკლია და მასთან საერთო ენის გამონახვა გაცილებით ადვილია.

 მთავარი დამნაშავე სადღაა?

 იესო ამ ყველაფერს შორიდან აკვირდება. მისი ნატვრა პილატეს გეგმებს ეწირება, მისი ჩანაფიქრი პეტრეს თანხმობასთან ერთად უფერულდება. სულ მალე მაგიდების რიგი პილატესთან გადაინაცვლებს. ყველაფერი ახლიდან გადანაწილდა. ღარიბი ღარიბად დარჩა, მდიდარი კიდევ უფრო გამდიდრდა.

 მაინც სადაა?

 იქნებ ჰეროდეს სასახლეშია.

 იქნებ პილატემ გადამალა კაიაფას დასაშინებლად.

 იქნებ სახლშია.

 ან სულაც გზაში.

 თუმცა ჯერ სხვები.

 ჰეროდემ იუდეველთა ომამდე ვეღარ მიაღწია, ახალგაზრდა კალიგულამ გადაასახლა, შორ გზას გაუყენა და იქვე დაასრულა საკუთარი სიცოცხლე.

 ტიბერიუსი დაბერდა და სიმშვიდეში გარდაიცვალა.

 კალიგულამ პილატე საქმეებს ჩამოაცილა. ყოფილ პრეფექტს გული დიდად არ დასწყვეტია, ფული ბლომად ჰქონდა. ამ ფულით შვეიცარიაში უზარმაზარი სასახლის ყიდვა არ გასჭირვებია და სიკვდილსაც იქ გაუღო კარი.

 კაიაფამ დროსაც გაუძლო და მთავრობის ხშირ ცვლასაც. კიდევ ოთხი წელი დარჩა სპიკერად. მერე უდაბნოს ქვიშასავით უხილავი გახდა. ვინ იცის, იქნებ ქრისტიანობაც კი მიიღო.

 იესო?

 სულხანმა თავი ასწია, საქაღალდეს შეეშვა და გადაღლილ სახეზე ხელი ჩამოისვა. სწორედ ამ დროს პატარა გამომძიებელმა საოცარი აღმოჩენა გააკეთა, ისეთი მარტივი, როგორი მარტივიც მხოლოდ სინათლე შეიძლება იყოს. თუ არც მკვლელობის იარაღი ჩანს და გვამსაც ვერ მიაგენი საქმეც არ ყოფილა.

 ცოცხალია! ამოთქვა როგორც იქნა.

 ცოცხალია!

 ცოცხალ კაცს კიდევ სად გადააწყდები, ვინ იცის. დღეს თუ არა ხვალ აუცილებლად შეგხვდება, სადმე გადაგეყრება, საუბარს გაგიბამს, ქვეყანა დიდია. ამას მიხვდა თუ არა სკამის საზურგეს ძალაგამოცლილი მიესვენა. ისეთი შვება იგრძნო, როგორც სიკვდილს გადარჩენილმა ადამიანმა.

 მეორე დილით, მდივანმა დასკვნის მაგივრად მომლოდინე უფროსს, სულხანის განცხადება შემოუტანა. სულხანი სამსახურს ტოვებდა, რა თქმა უნდა, საკუთარი ნებით, თუმცა ამ მოულოდნელი გადაწყვეტილების მიზეზზე არ საუბრობდა. ეს იყო და ეს, ამის შემდეგ სულხანი პროკურატურაში აღარავის უნახავს.

 მართალი იყო ბატონი როსტომი, ფიქრობდა გზად მიმამავალი სულხანი, თუ კაცი ხარ, გზა თავად უნდა შეარჩიო, რამის უარყოფაც ხერხია და როცა იქნება ისიც გზაზე გაგიყვანს, გახსოვდეს, ის რომ ყველაფერი სხვაგვარადაა, არ ნიშნავს რომ რამე შეიცვალა.

 როცა ოქნება, სულხანის შერჩეული გზა ამ ორ ადამიანს ისე გადააბამს ერთმანეთს, როგორც ცეცხლგამძლე ფოლადის უცვეთელ ბორკილებს.

 ამინ!